title: Решение на Европейския съвет за системен риск от 21 септември 2011 година относно предоставянето и събирането на информация за пруденциалния надзор на макроравнище върху финансовата система в рамките на Съюза (ЕССР/2011/6)

text:
               13.10.2011

               BG

               Официален вестник на Европейския съюз

               C 302/3

         РЕШЕНИЕ НА ЕВРОПЕЙСКИЯ СЪВЕТ ЗА СИСТЕМЕН РИСК
   от 21 септември 2011 година
   относно предоставянето и събирането на информация за пруденциалния надзор на макроравнище върху финансовата система в рамките на Съюза
   (ЕССР/2011/6)
   2011/C 302/04
   ГЕНЕРАЛНИЯТ СЪВЕТ НА ЕВРОПЕЙСКИЯ СЪВЕТ ЗА СИСТЕМЕН РИСК,
   като взе предвид Регламент (ЕС) № 1092/2010 на Европейския парламент и на Съвета от 24 ноември 2010 г. за пруденциалния надзор върху финансовата система на Европейския съюз на макроравнище и за създаване на Европейски съвет за системен риск (1) и по-специално член 3, параграф 2, член 4, параграф 2, член 8, параграф 2 и член 15 от него,
   като взе предвид Регламент (ЕС) № 1096/2010 на Съвета от 17 ноември 2010 г. за възлагане на Европейската централна банка на специфични задачи, свързани с дейността на Европейския съвет за системен риск (2) и по-специално член 2, буква б, член 5 и член 6, параграф 4 от него,
   като взе предвид Решение ЕССР/2011/1 на Европейския съвет за системен риск от 20 януари 2011 г. за приемане на процедурен правилник на Европейския съвет за системен риск (3) и по-специално член 28, параграф 1 от него,
   като има предвид, че:

               (1)

               Член 3, параграф 2 от Регламент (ЕС) № 1092/2010 предвижда, че Европейският съвет за системен риск (ЕССР) определя и/или събира и анализира цялата релевантна и необходима информация за упражняването на пруденциален надзор на макроравнище върху финансовата система в рамките на Съюза, с оглед да допринесе за предотвратяване или намаляване на системните рискове за финансовата стабилност в Съюза, произтичащи от процесите във финансовата система, и като отчита макроикономическите тенденции, с цел да се избегнат периоди на мащабни финансови сътресения.

               (2)

               Член 15, параграф 2 от Регламент (ЕС) № 1092/2010 предвижда, че европейските надзорни органи, Европейската система на централните банки (ЕСЦБ), Европейската комисията, националните надзорни органи и националните статистически органи осъществяват тясно сътрудничество с ЕССР и му предоставят цялата информация, необходима за изпълнение на неговите задачи в съответствие със законодателството на Съюза.

               (3)

               Съгласно член 15, параграф 3 от Регламент (ЕС) № 1092/2010, ЕССР може да поиска от европейските надзорни органи информация, по правило в съкратена или обобщена форма, така че да не могат да бъдат идентифицирани отделни финансови институции.

               (4)

               Съображение 10 от Регламент (ЕС) № 1096/2010 предвижда, че „На ЕЦБ следва да се възложи задачата да подпомага ЕССР по свързани със статистиката въпроси“, в съответствие със съображение 9 от него.

               (5)

               Настоящото решение не накърнява правото на ЕЦБ да използва за свои собствени цели информацията, която събира съгласно Регламент (ЕО) № 2533/98 на Съвета от 23 ноември 1998 г. относно събирането на статистическа информация от Европейската централна банка (4).

               (6)

               Съдържанието на обобщената информация, необходима в краткосрочен план за дейността на ЕССР, беше определена в сътрудничество с ЕЦБ и европейските надзорни органи въз основа на съвместен доклад,

         ПРИЕ НАСТОЯЩОТО РЕШЕНИЕ:
   Член 1
   Обхват
   Настоящото решение регламентира обобщената информация, необходима на ЕССР за осъществяването на задачите му, и установява подробните правила за предоставянето и събирането на такава информация.
   Член 2
   Редовно предоставяне на обобщена информация
   1.   Редовното предоставяне на обобщена информация, необходима на ЕССР за изпълнението на задачите му, се извършва съгласно посочено в приложения I и II.
   2.   Посочената в приложение I обобщена информация се предоставя от ЕЦБ.
   3.   Посочената в приложение II обобщена информация се предоставя от съответните европейски надзорни органи.
   4.   Секретариатът на ЕССР следва да:

               а)

               определя, когато е необходимо, технически спецификации относно посочената в параграф 1 информация, след като се консултира с ЕЦБ и/или европейските надзорни органи, в зависимост от случая; и

               б)

               събира посочената в параграф 1 информация и сътрудничи съответно с ЕЦБ и европейските надзорни органи.

         Член 3
   Специално предоставяне на обобщена информация
   Процедурите, които секретариатът на ЕССР прилага, за да направи специални искания за обобщена информация, са изложени в приложение III.
   Член 4
   Влизане в сила
   Настоящото решение влиза в сила на 15 октомври 2011 г.

      Съставено във Франкфурт на Майн на 21 септември 2011 година.

            Председател на ЕССР

         Jean-Claude TRICHET

      (1)  ОВ L 331, 15.12.2010 г., стр. 1.

      (2)  ОВ L 331, 15.12.2010 г., стр. 162.

      (3)  ОВ C 58, 24.2.2011 г., стр. 4.

      (4)  ОВ L 318, 27.11.1998 г., стр. 8.

      ПРИЛОЖЕНИЕ I

         Редовно предоставяне на обобщена информация от Европейската централна банка

      Европейската централна банка (ЕЦБ) отчита публикувани и непубликувани масиви от данни относно държавите-членки, чиято валута е еврото, в областта на паричната и финансова статистика. Тяхното съдържание, честота и срокове се уреждат от посочените по-долу правни актове или според установената обичайна практика. Доколкото данни относно държави-членки, чиято валута не е еврото, са предоставени на доброволна основа с одобрението на съответната национална централна банка, ЕЦБ отчита и тези данни.

                  1.

                  Балансовите данни на парично-финансовите институции (ПФИ) съгласно Регламент ЕЦБ/2008/32 от 19 декември 2008 г. относно баланса на сектор „Парично-финансови институции“ (преработен) (1).

                  2.

                  Статистиката на лихвените проценти на ПФИ съгласно Регламент ЕЦБ/2001/18 от 20 декември 2001 г. относно статистиката на лихвените проценти, прилагани от парично-финансовите институции по депозити и кредити на домакинства и нефинансови предприятия (2).

                  3.

                  Статистика на инвестиционните фондове съгласно Регламент ЕЦБ/2007/8 от 27 юли 2007 г. относно статистиката на активите и пасивите на инвестиционните фондове (3).

                  4.

                  Статистика за секюритизацията съгласно Регламент ЕЦБ/2008/30 от 19 декември 2008 г. относно статистиката на активите и пасивите на дружествата със специална инвестиционна цел, занимаващи се със секюритизационни транзакции (4).

                  5.

                  Подбрани данни за паричната статистика и статистиката на финансовите институции и пазари съгласно Насоки ЕЦБ/2007/9 от 1 август 2007 г. относно паричната статистика и статистиката на финансовите институции и пазари (преработени) (5).

                  6.

                  Консолидирани банкови данни, одобрени от Управителния съвет и Генералния съвет на ЕЦБ, включващи балансови данни, данни от отчета за приходите и разходите, и данни относно платежоспособността на банкови групи на агрегирана основа.

         (1)  ОВ L 15, 20.1.2009 г., стр. 14.

         (2)  ОВ L 10, 12.1.2002 г., стр. 24.

         (3)  ОВ L 211, 14.8.2007 г., стр. 8.

         (4)  ОВ L 15, 20.1.2009 г., стр. 1.

         (5)  ОВ L 341, 27.12.2007 г., стр. 1.

      ПРИЛОЖЕНИЕ II

         Редовно предоставяне на обобщена информация от европейските надзорни органи

         ОБЩО ПРАВИЛО

      Обобщената информация, предоставяна от европейските надзорни органи, включва данни относно най-малко три юридически лица, никое от които не представлява 85 % или повече от съответния пазар, независимо от това дали той се състои от една или повече държави-членки или от Съюза като цяло. Ако обаче освен обобщената информация са предвидени и мерки за дисперсия, обобщената информация включва информация за поне пет юридически лица, когато се отнасят за публично достъпни данни, и за поне шест юридически лица, ако е необходима защита на конфиденциална информация на ниво — фирма.
      A.   Европейски банков орган

      Европейският банков орган отчита следните масиви от данни относно извадка от големи банкови групи, както е договорено между ЕССР и Европейския банков орган:
      A1.   Масив от данни: тримесечни данни от отчетите COREP и FINREP
          (1)

      Доколкото съответната информация е била събрана при сътрудничеството на националните надзорни органи, Европейският банков орган предоставя на ЕССР данните необходими за съставянето на изброените по-долу индикатори, който също се предоставя от Европейския банков орган, както и съотношенията между индикаторите и следните мерки за дисперсия: минимален, първи (долен) и трети (горен) квартил, медиана, средна, максимална. Европейският банков орган предоставя информацията тримесечно, пет работни дни след получаването на данните от националните надзорни органи, което се случва 90 дни след референтната дата. ЕССР и Европейският банков орган се споразумяват за датата на първото предоставяне на информация. Съответните исторически данни за предишните пет до осем тримесечия също се предоставят, ако са налични, на базата на полагане на максимални усилия.
      Предоставят се следните индикатори:

                  а)

                  индикатори за платежоспособност:
                  коефицент на адекватност на капитала от първи ред; коефицент на обща капиталова адекватност; коефицент на адекватност на капитала от първи ред (с изключение на хибридните инструменти); капиталови изисквания за кредитен риск спрямо общите капиталови изисквания; капиталови изисквания при стандартизиран подход спрямо общите капиталови изисквания; капиталови изисквания за секюритизация спрямо общите капиталови изисквания; капиталови изисквания при вътрешно-рейтингов подход спрямо общите капиталови изисквания; капиталови изисквания за пазарен риск спрямо общите капиталови изисквания; капиталови изисквания за оперативен риск спрямо общите капиталови изисквания; капиталови изисквания за сетълмент риск и риск при доставка спрямо общите капиталови изисквания; други капиталови изисквания спрямо общите капиталови изисквания;

                  б)

                  индикатори за кредитен риск и качество на активите:
                  необслужвани кредити (над 90 дни) спрямо всички кредити и аванси; класифицирани кредити спрямо всички кредити; коефициент на покритие (специални обезценки и провизии за кредити спрямо всички брутни класифицирани кредити); необслужвани кредити (над 90 дни) и дългови инструменти спрямо всички кредити и дългови инструменти; коефициент на покритие (специални обезценки и провизии за кредити и дългови инструменти спрямо всички брутни класифицирани кредити и дългови инструменти); коефициент на покритие (всички обезценки и провизии за кредити и дългови инструменти спрямо всички брутни класифицирани кредити и дългови инструменти); класифицирани финансови активи спрямо всички активи; класифицирани дългови инструменти спрямо всички дългови инструменти; натрупани обезценки за финансови активи спрямо всички (брутни) активи;

                  в)

                  индикатори за рискове свързани с доходността:
                  възвръщаемост на капитала; възвращаемост на регулаторните изисквания за капитал; съотношение на ефективност (разходи/приходи); възвращаемост на активите; нетен доход от лихви спрямо общия оперативен доход; нетни приходи от такси и комисиони спрямо общия оперативен доход; приходи от дивиденти спрямо общия оперативен доход; нетни реализирани печалби (загуби) от финансови активи и пасиви, неоценявани по справедлива стойност в печалбата и загубата спрямо общия оперативен доход; нетни печалби (загуби) от финансови активи и пасиви държани за търгуване спрямо общия оперативен доход; нетни печалби (загуби) от финансови активи и пасиви, определяни по справедлива стойност в печалбата и загубата спрямо общия оперативен доход; нетни други оперативни доходи спрямо общия оперативен доход; нетен доход спрямо общия оперативен доход; обезценка на финансовите активи спрямо общия оперативен доход;

                  г)

                  структура на баланса:
                  съотношение кредити към депозити; депозити на клиенти спрямо всички пасиви; коефициент на задлъжнялост (ливъридж) (капитал от първи ред (общо активи — нематериални активи)); дългови ценни книга спрямо всички пасиви; депозити от кредитни институции спрямо всички пасиви; собствен капитал спрямо всички пасиви и собствен капитал; парични средства и финансови активи държани за търгуване спрямо всички активи; парични средства, финансови активи държани за търгуване и активи на разположение за продажба спрямо всички активи; финансови активи държани за търгуване спрямо всички активи; финансови пасиви държани за търгуване спрямо всички пасиви и собствен капитал; кредити и аванси (с изключение на търговски портфейл) спрямо всички активи; съотношение дълг към собствен капитал; задбалансови позиции спрямо всички активи;

                  д)

                  годишен темп на растеж (%):
                  всички активи; всички кредити; всички депозити от клиенти; общ оперативен доход; обезценки на финансови активи; необслужвани кредити (над 90 дни) и дългови инструменти; всички брутни класифицирани кредити и дългови инструменти; рисковопритеглени активи.

            A2.   Масив от данни: тримесечни данни за ликвидност

      Европейският банков орган предоставя на ЕССР данните необходими за съставянето на долу посочените индикатори, които от своя страна също се предоставят от Европейския банков орган, както и следните мерки за дисперсия: минимален, първи (долен) и трети (горен) квартил, медиана, средна, максимална. Тази информация се предоставя тримесечно, пет работни дни след като Европейският банков орган получи данните от националните надзорни органи, което се случва 90 дни след референтната дата. Информацията при първото предоставяне се отнася за средата на 2013 г., в зависимост от последните изменения на разпоредбите относно отчетността съгласно Директива 2006/48/ЕО на Европейския парламент и на Съвета от 14 юни 2006 г. относно предприемането и осъществяването на дейност от кредитните институции (преработена) (2) и Директива 2006/49/ЕО на Европейския парламент и на Съвета от 14 юни 2006 г. относно капиталовата адекватност на инвестиционните посредници и кредитните институции (преработена) (3). ЕССР и Европейският банков орган се споразумяват за датата на първото предоставяне на информация. Не се изисква историческа информация.
      Предоставят се следните индикатори: приблизителни стойности, основани на съществуващи данни, на коефициента на ликвидно покритие и на нетния коефициент на устойчиво финансиране.
      A3.   Масив от данни: тримесечни данни от общата отчетност на Европейския банков орган от отчети за големи експозиции
          (4)

      Доколкото съответната информация е била събрана при сътрудничеството на националните надзорни органи и в съответствие с общото правило за обобщената информация, Европейският банков орган предоставя на ЕССР данните необходими за съставянето на изброените по-долу индикатори, които също се предоставят от Европейския банков орган, както и мерките за дисперсия, уговорени между ЕССР и Европейския банков орган. Тази информация се предоставя тримесечно, пет работни дни след получаването на данните от националните надзорни органи, което се случва 90 дни след референтната дата. Информацията при първото предоставяне се отнася за края на декември 2011 г. ЕССР и Европейският банков орган се споразумяват за датата на първото предоставяне на информация. Не се изисква историческа информация.
      Предоставят се следните индикатори: брой на големите експозиции на големите банкови групи в Съюза; размер на големите експозиции с разбивка по държави и сектор на контрагента (държавно управление, други големи банкови групи в Съюза, други банки, други финансови посредници, нефинансови предприятия, експозиции на дребно); размер (експозиция преди смекчаване на кредитния риск) на големите експозиции на големите банкови групи в Съюза с разбивка по инструменти (активи; деривативи; задбалансови позиции; непреки експозиции) и процентен дял на собствените средства; размер (експозиция след смекчаване на кредитния риск, включително банковия портфейл) на големите експозиции на големите банкови групи в Съюза и процентен дял от собствените средства.
      B.   Европейски орган за застраховане и професионално пенсионно осигуряване

      Европейският орган за застраховане и професионално пенсионно осигуряване отчита следните масиви от данни. Масивът от данни Б1 се отнася до големите застрахователни предприятия в Съюза, които са определени от Европейския орган за застраховане и професионално пенсионно осигуряване. Масивът от данни Б2 се отнася до всички застрахователни предприятия и пенсионни фондове в Съюза, като такава обобщена информация се събира на индивидуална основа.
      B1.   Масив от данни: бързо годишно отчитане

      Доколкото съответната информация е била събрана при сътрудничеството на националните надзорни органи и в съответствие с общото правило за обобщената информация, Европейският орган за застраховане и професионално пенсионно осигуряване предоставя на ЕССР данните необходими за съставянето на изброените по-долу индикатори, които също се предоставят от Европейския орган за застраховане и професионално пенсионно осигуряване, или като както общ размер или като следните мерки за дисперсия: непретеглена средна, претеглена средна спрямо брутните премии, медиана, първи квартил, трети квартил, минимум, максимум. Информацията се предоставя годишно, приблизително 80 календарни дни след референтната година. ЕССР и Европейският орган за застраховане и професионално пенсионно осигуряване се споразумяват за датата на първото предоставяне на информация.
      Предоставят се следните индикатори:

                  а)

                  общ размер (сума)

                              i)

                              цялата застрахователна дейност (животозастраховане и общо застраховане): брутни начислени премии; нетни спечелени премии; нетни настъпили претенции; нетни оперативни разходи; наличен капитал за платежоспособност; капиталово изискване за платежоспособност;

                              ii)

                              общо застраховане: брутни начислени премии с разбивка по сфери на стопанска сфера (застраховка при злополука и здравна застраховка; застраховка на моторно превозно средство; застраховка „Гражданска отговорност“ на автомобилистите; други класове; морска, авиационна и транспортна застраховка; застраховка срещу пожар и други имуществени вреди; обща гражданска отговорност; кредити и гаранции; други застраховки по общо застраховане) получени нетни премии; нетни възникнали претенции; нетни оперативни разходи; капиталово изискване за платежоспособност; капиталово изискване за платежоспособност;

                              iii)

                              животозастраховане: брутни начислени премии с разбивка по сфери на стопанска сфера (свързани животозастраховки; несвързани животозастраховки; застраховка срещу изкупуване на капитал; групова застраховка за пенсия; други животозастраховки); получени нетни премии; нетни възникнали претенции; нетни оперативни разходи; наличен капитал за платежоспособност; капиталово изискване за платежоспособност.

                  б)

                  мерки за дисперсия:

                              i)

                              общ размер на застрахователната дейност (животозастраховане и общо застраховане): темп на растеж на брутно начислените премии; възвръщаемост на капитала; възвръщаемост на активите; коефициент на платежоспособност;

                              ii)

                              общо застраховане: темп на растеж на брутно начислените премии с разбивки по сфери на стопанска сфера (застраховка при злополука и здравна застраховка; застраховка на моторно превозно средство; застраховка „Гражданска отговорност“ на автомобилистите; други класове; морска, авиационна и транспортна застраховка; застраховка срещу пожар и други имуществени вреди; обща гражданска отговорност; кредити и гаранции; други застраховки по общо застраховане); коефициент на щетимост; коефициент на разходи; комбиниран коефициент; възвръщаемост на капитала; възвръщаемост на активите; коефициент на платежоспособност;

                              iii)

                              животозастраховане: темп на растеж на брутно начислените премии с разбивка по сфери на стопанска сфера (свързани животозастраховки; несвързани животозастраховки; застраховка срещу изкупуване на капитал; групова застраховка за пенсия; други животозастраховки); възвръщаемост на капитала; възвръщаемост на активите; коефициент на платежоспособност.

            B2.   Масив от данни: нормално годишно отчитане

      Доколкото съответната информация е била събрана при сътрудничеството на националните надзорни органи и в съответствие с общото правило за обобщената информация, Европейският орган за застраховане и професионално пенсионно осигуряване предоставя на ЕССР данните необходими за съставянето на изброените по-долу индикатори, които също се предоставят от Европейският орган за застраховане и професионално пенсионно осигуряване, както общ размер: непретеглена средна, претеглена средна спрямо брутните премии, коефициенти общо за големите европейски законодатели; медиана, първи квартил, трети квартил, минимум, максимум. Информацията се предоставя годишно, приблизително 270 календарни дни след края на съответната година. ЕССР и Европейският орган за застраховане и професионално пенсионно осигуряване се споразумяват за датата на първото предоставяне на информация. Исторически серии се предоставя от 2003 г.
      Предоставят се следните индикатори:

                  а)

                  размер на застрахователна дейност (животозастраховане и общо застраховане): брутни начислени премии; получени нетни премии; нетни възникнали претенции; нетни оперативни разходи; наличен капитал за платежоспособност; капиталово изискване за платежоспособност;

                  б)

                  общо застраховане: брутни начислени премии по сфери на стопанска сфера (застраховка при злополука и здравна застраховка; застраховка на моторно превозно средство; застраховка „Гражданска отговорност“ на автомобилистите; други класове; морска, авиационна и транспортна застраховка; застраховка срещу пожар и други вреди на имущество; обща гражданска отговорност; кредити и гаранции; други застраховки по общо застраховане) получени нетни премии; нетни възникнали претенции; нетни оперативни разходи; наличен капитал за платежоспособност; капиталово изискване за платежоспособност;

                  в)

                  животозастраховане: брутни начислени премии с разбивка по сфера на стопанска дейност (свързани животозастраховки; несвързани животозастраховки; застраховка срещу изкупуване на капитал; групова застраховка за пенсия; други животозастраховки); получени нетни премии; нетни възникнали претенции; нетни оперативни разходи; наличен капитал за платежоспособност; капиталово изискване за платежоспособност.

            C.   Европейски орган за ценни книжа и пазари

      Европейският орган за ценни книжа и пазари отчита следните масиви от данни:
      C1.   Масив от данни: база данни „Директива относно пазарите на финансови инструменти“
          (5)

      Европейският орган за ценни книжа и пазари предоставя на ЕССР данни събрани при сътрудничеството с националните надзорни органи, които са необходими за съставянето на посочените по-долу индикатори, които също се предоставят от Европейския орган за ценни книжа и пазари. Информацията се предоставя тримесечно, пет дни след референтния период. ЕССР и Европейският орган за ценни книжа и пазари се споразумяват за датата на първото предоставяне на информацията. Историческа информация се предоставя от ноември 2007 г.
      Предоставят се следните индикатори: име и обозначение на държавата-членка на компетентния орган лицензирал систематичните участници; име и обозначение на държавата-членка на компетентния орган лицензирал многостранните системи за търговия; име и обозначение на държавата-членка на компетентния орган лицензирал регулирания пазар; име и обозначение на държавата-членка на компетентния орган лицензирал клиринговите къщи на централни контрагенти.
      C2.   Масив от данни: база данни „система за референтни данни“

      Европейският орган за ценни книжа и пазари предоставя на ЕССР данни събрани при сътрудничеството на националните надзорни органи, които са необходими за съставянето на посочените по-долу индикатори, които също се предоставят от Европейския орган за ценни книжа и пазари, както и мерки за дисперсия, уговорени между ЕССР и Европейския орган за ценни книжа и пазари. Информацията се предоставя тримесечно, пет дни след референтния период. ЕССР и Европейският орган за ценни книжа и пазари се споразумяват за датата на първото предоставяне на информация. Историческа информация се предоставя от юни 2009 г.
      Предоставят се следните индикатори: разбивка на финансовите инструменти допуснати до търговия на пазарите на Европейското икономическо пространство, чийто код по класификацията на финансовите инструменти е „ES“ (обикновени акции); брой на инструментите по държави-членки; брой на инструменти според пазара; брой на новите емитирани инструменти според пазара; брой на новите емитирани инструменти по държави-членки.

         (1)  Отчетите на CORЕP и FINRЕP, актуални към деня на отчитането, съставени под формата на насоки на Европейския банков орган и публикувани на уебсайта му (http://www.eba.europa.eu), или според случая, под формата на технически стандарти, разработени от Европейския банков орган и приети от Комисията по член 74, параграф 2 от Директива 2006/48/ЕО на Европейския парламент и на Съвета от 14 юни 2006 г. относно предприемането и осъществяването на дейност от кредитните институции (ОВ L 177, 30.6.2006 г., стр. 1).

         (2)  ОВ L 177, 30.6.2006 г., стр. 1.

         (3)  ОВ L 177, 30.6.2006 г., стр. 201.

         (4)  Отчети за големите експозиции, актуални към деня на отчитането, съставени под формата на насоки на Европейския банков орган и публикувани на уебсайта му (http://www.eba.europa.eu), или под формата на технически стандарти (част от рамката CORЕP), разработени от Европейския банков орган и приети от Комисията по член 110 от Директива 2006/48/ЕО.

         (5)  Директива 2004/39/ЕО на Европейския парламент и на Съвета от 21 април 2004 г. относно пазарите на финансови инструменти, за изменение на директиви 85/611/ЕИО и 93/6/ЕИО на Съвета и Директива 2000/12/ЕО на Европейския парламент и на Съвета и за отмяна на Директива 93/22/ЕИО на Съвета (ОВ L 145, 30.4.2004 г., стр. 1).

      ПРИЛОЖЕНИЕ III

         Специални искания от ЕССР за обобщена информация

      A.   ОБЩИ ПОЛОЖЕНИЯ

      1.   Идентифициране на необходимостта от специално проучване

      1.1.   Европейският съвет за системен риск (ЕССР) може да направи специално искане за предоставяне на обобщена информация. Специалното искане за информация от страна на ЕССР може да се удовлетвори чрез: а) предоставяне на вече съществуваща информация от Европейската система на централните банки (ЕСЦБ), европейските надзорни органи, комерсиални доставчици на данни или от бази данни на международни организации, като например Банката за международни разплащания; или б) извършване на специално проучване.
      1.2.   Предвид това, първоначални специални искания за обобщена информация направени от структурите на ЕССР, налагат на първо място проучвателна фаза с цел установяване дали е необходимо провеждане на специално проучване. През проучвателната фаза се преценява по-специално какви количествени и качествени данни вече съществуват и дали те могат да изпълнят предназначението си. Когато съществуващите данни не могат да изпълнят предназначението си и възниква необходимост от събиране на данни от отчетните единици посредством специално проучване, при проучвателната фаза може да бъде установена съответната съвкупност от отчетни единици и икономическите разходи за тях от извършването на специалното проучване. Резултатът от проверката може да доведе до приемане на решение от Генералния съвет на ЕССР за събиране на обобщена информация посредством специално проучване.
      1.3.   ЕССР и един или повече европейски надзорни органи могат да се споразумеят, въз основа на общ интерес по определена тема, да проведат съвместно специално проучване, в който случай не е необходима проучвателна фаза.
      2.   Видове специални проучвания

      2.1.   Могат да се използват два вида специални проучвания:

                  а)

                  Проучванията от тип 1 се спират на специални теми, като например адекватна оценка на експозициите, като обикновено целят да представят по-подробни разбивки в рамките на редовното събиране на данни, като например позиции „от които“. Проучванията от тип 1 може също да обхващат масиви от данни, които предизвикват (редовно) събиране на данни в друг контекст или друга организация, като например Международния валутен фонд или Банката за международни разплащания, и за които вече има установени методологични рамки;

                  б)

                  Проучванията от тип 2 обхващат явления, които не са били анализирани преди това, за които не е развита методология, и за които не е събирана редовно информация. Проучванията от тип 2 са значително по-трудоемки от проучванията от тип 1 и може да нямат еталон. Информацията, която се получава от проучванията от тип 2, може да е по-трудна за интерпретация. Необходимостта от идентифициране на съответните отчетни единици и от създаване на методологична рамка може да означава, че е необходимо значително време преди информацията да бъде събрана.

            2.2.   При вземане на решение дали е необходимо специално проучване, се осведомява Генералният съвет на ЕССР и той взема предвид възможните разходи и времевия график за провеждане на проучването.
      B.   ПРИНЦИПИ И ПРОЦЕДУРИ ЗА ОБРАБОТКА НА СПЕЦИАЛНИ ИСКАНИЯ

      3.   Принципи

      ЕССР, Европейската централна банка (ЕЦБ) и европейските надзорни органи (наричани по-долу „страните“) спазват следните принципи при изпълнението на специални искания за информация от страна на ЕССР:

                  а)

                  следват договорените процедурни стъпки, които се прилагат прозрачно;

                  б)

                  избягват прекомерно взаимодействие с отчетните единици;

                  в)

                  използват възможно най-пълно съществуващата информация за различни аналитични и оперативни цели, като зачитат необходимите правни ограничения и гаранциите за поверителност;

                  г)

                  използват колкото е възможно повече съществуващи (и доколкото е възможно хармонизирани) методологии и събрани данни;

                  д)

                  развиват най-добри практики за специални проучвания, като въвеждат механизми за обратна връзка и обмен на информация относно методологиите между всички участващи страни.

            4.   Процедура

      4.1.   Процедура за проверка

                  4.1.1.

                  Структурите на ЕССР отправят своето първоначално искане за специално събиране на обобщена информация до секретариата на ЕССР, който организира проучвателна фаза с помощта на ЕЦБ, като предприема посочените по-долу действия. Първоначалното искане за сведения се трансформира в конкретни изисквания по отношение на данните. В рамките на съответните организации се оценява наличието и качеството на съответната информация. Европейските надзорни органи и Съвместният комитет на европейските надзорни органи биват информирани относно съдържанието на първоначалното специално искане и биват поканени да сътрудничат с ЕЦБ при оценяването на съществуващата информация с цел да се използва възможно най-пълноценно вече събраната информация и да се намалят разходите по отчетността. През проучвателната фаза може да се разчита и на ЕСЦБ, включително на Статистическия комитет на ЕСЦБ, Комитета за финансова стабилност на ЕСЦБ и други източници от Европейската статистическа система, комерсиални доставчици на данни и международни организации, като например Банката за международни разплащания.

                  4.1.2.

                  Ако в проучвателната фаза се установи, че: а) данните могат да изпълнят предназначението си или съществуват приемливи заместители със задоволително качество; и б) получено е разрешение от собственика за използването на данни, които не са били изцяло публично достояние, тези данни се предоставят чрез секретариата на ЕССР на съответните структури на ЕССР, които искат информацията, заедно с необходимата оценка за качеството и сведения относно цената на данните получени от комерсиални източници.

                  4.1.3.

                  В други случаи, по-специално когато настъпи едно от следните събития: а) съществуват приблизителни стойности, но те са с неизвестно или незадоволително качество; б) няма налични данни и приблизителни стойности; в) не е получено разрешение за използване на данни, които не са били изцяло публично достояние, ЕЦБ предоставя на ЕССР резултатите от оценяването, свързани с наличието на информация, и предлага възможни източници и методологии за специално проучване, включващи: i) категории и брой на отчетните единици; ii) йерархична подчиненост, т.е. Комитет по статистика, Комитет по финансови услуги или европейски надзорни органи; iii) приблизителен разчет на разходите и времеви график; iv) очаквани трудности.

            4.2.   Фаза по събиране на данни

                  4.2.1.

                  След като се получат резултатите от проучването, секретариатът на ЕССР представя чрез Управителния комитет на ЕССР за одобрение от Генералния съвет на ЕССР предложение за последващо действие заедно с приблизителна оценка на предимствата и разходите. Генералният съвет на ЕССР решава дали да предприеме специално проучване, което може да изисква участието на отчетните единици. Решението на Генералния съвет може да определи по-специално: а) детайлността на изискваната информация на ниво институция и показател; б) режима на поверителност, който се прилага, т.е. кой може да има достъп до какви данни и как данните ще бъдат съхранявани и предоставяни; в) сроковете за предоставяне на информация.

                  4.2.2.

                  Когато европейски надзорен орган провежда специално проучване, секретариатът на ЕССР поддържа връзка със съответния европейски надзорен орган и Съвместния комитет. Данните могат да се предоставят чрез ЕЦБ в пълно съответствие с член 8 от Регламент (ЕС) № 1092/2010 на Европейския парламент и на Съвета от 24 ноември 2010 г. за пруденциалния надзор върху финансовата система на Европейския съюз на макроравнище и за създаване на Европейски съвет за системен риск (1).

                  4.2.3.

                  Когато ЕССР провежда специално проучване, секретариатът на ЕССР поддържа връзка с ЕЦБ, която от своя страна осъществява контакти с потенциалните отчетни единици посредством националните компетентни органи, като използва съответните комитети на ЕСЦБ и зачита съответните приложими ограничения за конфиденциалност.

                  4.2.4.

                  След приключването на всяко специално проучване страните обменят информация относно провеждането на проучването, по-конкретно, относно прилаганите методи и проверките за качество, както и за срещнатите трудности, с оглед на подобряването на ефективността и ефикасността при бъдещи проучвания.

         (1)  ОВ L 331, 15.12.2010 г., стр. 1.


title: Решение на Европейската Централна Банка от 7 ноември 2003 година относно администрирането на операциите по вземане и отпускане на кредити, извършени от Европейската общност в рамките на механизма за средносрочна финансова подкрепа (ЕЦБ/2003/14)

text:
Важна правна забележка

|

32003D0014(01)

Официален вестник n° L 297 , 15/11/2003 стр. 0035 - 0036 специално чешко издание глава 10 том 003 стр. 318  - 319 специално испанско издание глава 10 том 003 стр. 318  - 319 специално унгарско издание глава 10 том 003 стр. 318  - 319 специално литвийско издание глава 10 том 003 стр. 318  - 319 LV.ES глава 10 том 003 стр. 318  - 319 MT.ES глава 10 том 003 стр. 318  - 319 PL.ES глава 10 том 003 стр. 318  - 319 SK.ES глава 10 том 003 стр. 318  - 319 специално словенско издание глава 10 том 003 стр. 318  - 319

		20031107Решение на Европейската Централна Банкаот 7 ноември 2003 годинаотносно администрирането на операциите по вземане и отпускане на кредити, извършени от Европейската общност в рамките на механизма за средносрочна финансова подкрепа(ЕЦБ/2003/14)(2003/797/ЕО)ГЕНЕРАЛНИЯТ СЪВЕТ НА ЕВРОПЕЙСКАТА ЦЕНТРАЛНА БАНКА,като взе предвид Договора за създаване на Европейската общност, и по-специално член 119 и член 123, параграф 2 от него,като взе предвид Устава на Европейската система на централните банки и на Европейската централна банка, и по-специално член 21.2, член 44 и първото тире от член 47.1 от него,като взе предвид Регламент (ЕО) № 332/2002 на Съвета от 18 февруари 2002 г., за установяване на механизъм осигуряващ средносрочна финансова подкрепа за платежния баланс [1] на държавите-членки, и по-специално член 9 от него,като има предвид, че:(1) В съответствие с член 123, параграф 2 от Договора и първия параграф от член 44 от Устава и съобразно член 1, параграф 1 от Решение ЕЦБ/1998/NP2 от 23 юни 1998 г. относно изпълнението от Европейската централна банката на определени задачи, поети от Европейския паричен институт, Европейската централна банка (ЕЦБ) пое задачите на Европейския паричен институт (ЕПИ), посочени в петото тире от член 117, параграф 2 от Договора, петото тире от член 4.1 и третото тире от член 6.1 от Устава на ЕПИ, не по-късно от деня, непосредствено предхождащ първия ден от третия етап на Икономическия и паричен съюз (трети етап).(2) Съгласно Решение ЕЦБ/1998/NP15 от 1 декември 1998 г. относно изпълнението от ЕЦБ на определени функции, свързани със средносрочната финансова подкрепа за платежния баланс [2] на държавите-членки, Решение № 8/95 на ЕПИ от 2 май 1995 г. относно администрирането на операциите по вземане и отпускане на кредити, извършени от Европейската общност по механизма за средносрочна финансова подкрепа остава в сила и продължава да се прилага от първия ден на третия етап.(3) Функциите, посочени в съображение 2, бяха изпълнени въз основа на член 11 от Регламент (ЕИО) № 1969/88 на Съвета от 24 юни 1988 г. относно създаването на единен механизъм осигуряващ средносрочна финансова подкрепа за платежния баланс [3] на държавите-членки.(4) Регламент (ЕО) № 332/2002 в сила от 24 февруари 2002 г. отменя Регламент (ЕИО) № 1969/88.(5) Съгласно член 9 от Регламент (ЕО) № 332/2002 EЦБ е задължена да предприеме необходимите мерки за администрирането на кредитите, отпуснати съгласно механизма за средносрочна финансова подкрепа, създаден с настоящия регламент.(6) Настоящото решение, чрез което се прилага член 9 от Регламент (ЕО) № 332/2002 отменя Решение ЕЦБ/1998/NP15. Като се вземе предвид фактът, че други задачи и решения на ЕПИ, на които се позовава Решение ЕЦБ/1998/NP2, също не са в сила или са неприложими на третия етап, Решение ЕЦБ/1998/NP2 може също да бъде отменено за яснота,ПРИЕ НАСТОЯЩОТО РЕШЕНИЕ:Член 1ЕЦБ изпълнява задачите, определени в член 9 от Регламент (ЕО) № 332/2002 по начина, описан в членове 2—8 по-долу.Член 2Плащания, свързани с операциите на Европейската общност по вземане и отпускане на кредити, се осъществяват чрез сметките, които ЕЦБ открива на свое име.Член 31. Средствата, получени от ЕЦБ за сметка на Европейката общност, в съответствие със споразумения за вземане на кредити, сключени от последната, се прехвърлят на същия вальор по сметката, определена от националната централна банка на държавата-членка получател на съответния кредит.2. Средствата, получени от ЕЦБ за сметка на Европейската общност, във връзка с изплащането на лихви или главница от държавата-членка получател на кредита, се превеждат на същия вальор по сметките, определени от кредиторите съгласно споразумението за вземане на кредити, сключени от Европейската общност.Член 4За всяка операция по вземане и отпускане на кредит ЕЦБ открива следните сметки в еуро в своите счетоводни книги:а) ностро сметка, наречена "Салда в еуро държани при……", които съответстват на средствата, получени за сметка на Европейската общност;б) сметка в пасива на баланса, представляваща насрещната сметка на сметката, посочена в буква а);в) сметка, наречена "Пасиви на Европейската общност, свързани с операциите по заемане на средства на Европейската общност", разделен, когато е приложимо, на подсметки, съответстващи на отделните кредитори във връзка със споразуменията за вземане на кредити;г) сметка, наречена "Вземания на Европейската общност, свързани с операциите по отпускане на кредити от Европейската общност".Член 5ЕЦБ осчетоводява финансовите операции, описани в член 3 на вальора им чрез дебитиране или кредитиране на сметките, посочени в член 4.Член 61. ЕЦБ проверява датите на падежа, определени от споразуменията за вземане и отпускане на кредити за изплащането на лихва и главници.2. ЕЦБ уведомява националната централна банка на държавата-членка, която има задължение към Европейската общност най-малко 15 календарни дни преди датата на падежа.Член 7ЕЦБ информира незабавно Европейската комисия в писмена форма за всяка операция, която е извършила за сметка на Европейската общност. ЕЦБ изпраща тези съобщения на вниманието на Главна дирекция "Икономически и финансови въпроси" на Европейската комисия.Член 8В края на всяка календарна година ЕЦБ изготвя доклад, за да информира Европейската комисия за извършените от нея през годината финансови операции по вземане и отпускане на кредити. Този доклад съдържа официален отчет за вземанията и задълженията на Европейската общност, възникнали в резултат на операциите по вземане и отпускане на кредити.Член 9Решение ЕЦБ/1998/NP2 и Решение ЕЦБ/1998/NP15 се отменят.Член 10Изпълнителният съвет на ЕЦБ предприема всички необходими мерки по прилагането на настоящото решение.Член 11Настоящото решение влиза в сила в деня след публикуването му в Официален вестник на Европейския съюз.Съставено във Франкфурт на Майн на 7 ноември 2003 година.За Генералния съвет на ЕЦБJean-Claude Trichet[1] ОВ L 53, 23.2.2002 г., стр. 1.[2] Публикувано като приложение V към Решение ЕЦБ/2000/12 от 10 ноември 2000 г. относно публикуването на определени правни актове и инструменти на Европейската централна банка (ОВ L 55, 24.2.2001 г., стр. 76).[3] ОВ L 178, 8.7.1988 г., стр. 1. Регламент, изменен с Акта за присъединяване от 1994 г.--------------------------------------------------


title: Решение (ЕС) 2015/155 на Съвета от 27 януари 2015 година относно позицията, която да бъде заета от името на Европейския съюз в рамките на Комитета по търговията със стоки, създаден със Споразумението за свободна търговия между Европейския съюз и неговите държави членки, от една страна, и Република Корея, от друга страна, по отношение на приемането на правилата за управление на тарифни квоти

text:
               31.1.2015

               BG

               Официален вестник на Европейския съюз

               L 26/22

         РЕШЕНИЕ (ЕС) 2015/155 НА СЪВЕТА
   от 27 януари 2015 година
   относно позицията, която да бъде заета от името на Европейския съюз в рамките на Комитета по търговията със стоки, създаден със Споразумението за свободна търговия между Европейския съюз и неговите държави членки, от една страна, и Република Корея, от друга страна, по отношение на приемането на правилата за управление на тарифни квоти
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 207, параграф 4, първа алинея във връзка с член 218, параграф 9 от него,
   като взе предвид предложението на Европейската комисия,
   като има предвид, че:

               (1)

               Споразумението за свободна търговия между Европейския съюз и неговите държави членки, от една страна, и Република Корея, от друга страна (1) („споразумението“) беше подписано на 6 октомври 2010 г.

               (2)

               В съответствие с член 15.10, параграф 5 от споразумението то се прилага временно от 1 юли 2011 г. до приключване на процедурите за сключването му.

               (3)

               С член 15.1 от споразумението се създава Комитет по търговията, който, inter alia, гарантира, че споразумението се изпълнява правилно, и осъществява надзор върху работата на всички специализирани комитети.

               (4)

               В съответствие с член 15.2 от споразумението специализираните комитети са създадени под егидата на Комитета по търговията. В съответствие с член 2.16 от споразумението Комитетът по търговията със стоки е един от тези специализирани комитети.

               (5)

               Съгласно точка 2 от допълнение 2-A-1 към споразумението Корея може да използва система за провеждане на търгове, за да управлява и прилага предвидените за нея тарифни квоти („ТК“) за мляко и сметана, масло, мед и портокали с произход от Съюза въз основа на споразумението. Условията на системата за провеждане на търгове трябва да бъдат определени от страните по взаимно съгласие в рамките на Комитета по търговията със стоки.

               (6)

               Съгласно точка 3 от допълнение 2-A-1 от споразумението Корея може да използва система за издаване на лицензии, за да управлява и прилага някои ТК. В Комитета по търговията със стоки страните се договарят относно политиките и процедурите на системата за издаване на лицензи, включително необходимите условия за получаване на количества по ТК и всички промени и изменения в тях.

               (7)

               Необходимо е да се определи позицията, която да бъде заета от името на Съюза в Комитета по търговията със стоки по отношение на правилата за управлението на ТК.

               (8)

               Съвместното решение ще бъде взето чрез размяна на ноти между Съюза и Корея, които от страна на Съюза се подписват от представител на Европейската комисия.

               (9)

               Поради това позицията на Съюза в рамките на Комитета по търговията със стоки следва да се основава на приложения към настоящото решение проект на решение на Комитета по търговията със стоки,

         ПРИЕ НАСТОЯЩОТО РЕШЕНИЕ:
   Член 1
   Позицията, която трябва да бъде заета от името на Съюза в рамките на Комитета по търговията със стоки, създаден със Споразумението за свободна търговия между Европейския съюз и неговите държави членки, от една страна, и Република Корея, от друга страна, по отношение на приемането на правилата за управление на ТК се основава на приложения към настоящото решение проект на решение на Комитета по търговията със стоки.
   Незначителни технически промени в проекта на решението на Комитета по търговията със стоки могат да бъдат одобрени от представителите на Съюза в рамките на същия комитет, без да е необходимо ново решение на Съвета.
   Член 2
   Настоящото решение влиза в сила в деня на приемането му.

      Съставено в Брюксел на 27 януари 2015 година.

            За Съвета

            Председател

         J. REIRS

      (1)  ОВ L 127, 14.5.2011 г., стр. 6.

      ПРОЕКТ НА
      РЕШЕНИЕ № 1 НА КОМИТЕТА ПО ТЪРГОВИЯТА СЪС СТОКИ ЕС — КОРЕЯ
      от …
      за приемане на правилата за управление и прилагане на тарифни квоти
      КОМИТЕТЪТ ПО ТЪРГОВИЯТА СЪС СТОКИ,
      като взе предвид Споразумението за свободна търговия между Европейския съюз и неговите държави членки, от една страна, и Република Корея („Корея“), от друга страна („страните“ и „споразумението“), и по-специално член 2.16, член 15.2, параграф 1 и допълнение 2-A-1, точки 2 и 3 от него,
      като има предвид, че:

                  (1)

                  С член 15.1 от споразумението се създава Комитет по търговията, който, inter alia, гарантира, че споразумението се изпълнява правилно, и осъществява надзор върху работата на всички специализирани комитети.

                  (2)

                  В съответствие с член 15.2 от споразумението специализираните комитети са създадени под егидата на Комитета по търговията. В съответствие с член 2.16 от споразумението Комитетът по търговията със стоки е един от тези специализирани комитети.

                  (3)

                  Съгласно точка 2 от допълнение 2-A-1 към споразумението Корея може да използва система за провеждане на търгове, за да управлява и прилага предвидените за нея тарифни квоти („ТК“) за някои стоки с произход от Европейския съюз въз основа на споразумението. Условията на системата за провеждане на търгове трябва да бъдат определени от страните по взаимно съгласие с решение на Комитета по търговията със стоки.

                  (4)

                  Съгласно точка 3 от допълнение 2-A-1 от споразумението Корея може да използва система за издаване на лицензии, за да управлява и прилага някои ТК. В Комитета по търговията със стоки страните се договарят относно политиките и процедурите на системата за издаване на лицензи, включително необходимите условия за получаване на количества по ТК и всички промени и изменения в тях,

            РЕШИ:

                  1.

                  Корея ще управлява и прилага предвидените за нея тарифни квоти за някои стоки с произход от Европейския съюз въз основа на Споразумението за свободна търговия между Европейския съюз и неговите държави членки, от една страна, и Република Корея, от друга страна, в съответствие с правилата, определени в приложението към настоящото решение.

                  2.

                  Настоящото решение влиза в сила на … година.

         Съставено в … на

               За Комитета по търговията със стоки

            Mauro PETRICCIONE

               Директор

               Генерална дирекция „Търговия“ на Европейската комисия

            Hak-Do KIM

               Генерален директор за политиката в областта на споразуменията за свободна търговия

               Министерство на търговията, промишлеността и енергетиката на Република Корея

         ПРИЛОЖЕНИЕ

            ПРАВИЛА ЗА УПРАВЛЕНИЕ И ПРИЛАГАНЕ НА ТАРИФНИТЕ КВОТИ

         Член 1
         График за провеждане на търговете и подаване на заявления за лиценз
         1.   Търговете за обезмаслено мляко на прах, пълномаслено мляко на прах, кондензирано мляко и естествен мед трябва да предхождат периода на внос, т.е. да бъдат проведени през юни за квоти, които се откриват през юли.
         2.   В специфичните насоки на Търговската корпорация за продукти на селското стопанство и рибарството на Корея ще бъде предвидено публичните известия за търговете да бъдат направени осем календарни дни преди крайния срок за подаване на заявление за участие в търговете.
         3.   За продукти, за които в Споразумението за свободна търговия между ЕС и Корея не е определен график за подаване на заявление за лиценз за квота, в специфичните насоки на агенциите, на които е възложено управлението на тарифните квоти (ТК) (наричани по-долу „издаващите препоръки агенции“), ще бъде предвиден срок за подаване на заявление за лиценз от най-малко седем календарни дни, считано от първия работен ден на годината на изпълнение, посочена в точка 5 от приложение 2-А към Споразумението за свободна търговия между ЕС и Корея.
         Член 2
         Депозит и такси
         1.   Няма да бъдат налагани административни разходи или такси освен депозита — сумата, плащана от оферентите при подаване на заявление за участие в търг — за услуги, свързани със заявление за разпределяне на количеството в рамките на ТК посредством търг.
         2.   В общите указания за оферентите за всеки търг ще е предвидено депозитът да им бъде върнат веднага щом обичайните административни процедури след приключване на търга позволят това.
         3.   Няма да се изисква гаранция или депозит от подаващите заявления за лиценз.
         Член 3
         Издаване и валидност на препоръка
         1.   Издаващите препоръки агенции ще издадат препоръка за внос в рамките на ТК по ССТ между ЕС и Корея (наричана по-долу „препоръка“) след провеждането на търг или подаването на заявление за лиценз.
         2.   Препоръките за подаващите заявления се издават в срок от два календарни дни, при условие че подаденото заявление за препоръка в рамките на ТК отговаря на изискванията за издаване на препоръка.
         3.   Препоръките за внос в рамките на ТК ще бъдат валидни в продължение на 90 дни. Срокът на валидност може да бъде удължен с още 30 дни, но не може да продължи след последния ден на годината на изпълнение, посочена в точка 5 от приложение 2-А към Споразумението за свободна търговия между ЕС и Корея.
         Член 4
         Публикуване на информация за управлението на ТК
         1.   Насоките на Министерството на земеделието, храните и развитието на селските райони на Корея (наричана по-долу „MAFRA“) и специфичните насоки на издаващите препоръки агенции ще бъдат публикувани на съответните им уебсайтове.
         2.   Издаващите препоръки агенции редовно ще публикуват на своите уебсайтове информация, която включва публичните известия за заявленията за лицензи и търговете, разпределянето на лицензите и периодите за провеждане на търгове, разпределените количества, неусвоените количества по всяка ТК и планираната дата на следващия търг/лицензионен период.
         3.   Основните критерии за търговете, включително условията за допускане до участие, плащането и връщането на депозита, датите за провеждане на търга, тръжния код и тръжната информация, ще се съдържат в специфичните насоки на Търговската корпорация за продукти на селското стопанство и рибарството на Корея или в общите инструкции за оферентите за всеки търг.
         Член 5
         Правила за разпределяне на количеството в рамките на ТК
         Насоките на MAFRA позволяват годишният обем на ТК да бъде разпределен през годината на няколко по-малки количества, чиято сума е равна на годишния обем на ТК. Общият обем на ТК за всяка година на изпълнение, посочена в Споразумението за свободна търговия между ЕС и Корея, не може да бъде намален.

            Управление на тарифните квоти (ТК): Терминологичен справочник

                     Издаващи препоръки агенции

                     Корейски агенции, определени да управляват ТК: Корейска асоциация на млекопреработвателите, Търговска корпорация за продукти на селското стопанство, рибарството и храните на Корея, Корейска асоциация за фуражни съставки и Корейска асоциация за храни заместители на млякото
                     Уебсайтове:

                                 Корейска асоциация на млекопреработвателите (налична е само версията на корейски език):
                                 http://www.koreadia.or.kr/

                                 Търговска корпорация за продукти на селското стопанство, рибарството и храните на Корея:
                                 http://www.at.or.kr/home/apen000000/index.action

                                 Корейска асоциация за фуражни съставки (налична е само версията на корейски език):
                                 http://www.kfeedia.org/main.html

                                 Корейска асоциация за храни заместители на млякото (налична е само версията на корейски език):
                                 http://milkreplacer.or.kr/

                     Депозит

                     Сумата, плащана от оферентите при подаване на заявление за участие в търг. Депозитът се връща на всеки оферент веднага след издаването на препоръка в рамките на квотата.

                     Препоръка

                     Издаване на ТК за внос след провеждането на търг или подаването на заявление за лиценз.

                     Срок на валидност

                     Периодът, през който е валидна дадена препоръка за ТК за внос.

                     Година на изпълнение

                     Периодът от 12 месеца между последователни дати на навършване на пълна година от влизането в сила на ССТ (1 юли), за който в ССТ между ЕС и Корея е определен годишен обем на ТК.


title: Решение (ЕС, Евратом) 2016/847 на представителите на правителствата на държавите членки от 24 май 2016 година за назначаване на съдия в Общия съд

text:
               28.5.2016

               BG

               Официален вестник на Европейския съюз

               L 141/77

         РЕШЕНИЕ (ЕС, Евратом) 2016/847 НА ПРЕДСТАВИТЕЛИТЕ НА ПРАВИТЕЛСТВАТА НА ДЪРЖАВИТЕ ЧЛЕНКИ
   от 24 май 2016 година
   за назначаване на съдия в Общия съд
   ПРЕДСТАВИТЕЛИТЕ НА ПРАВИТЕЛСТВАТА НА ДЪРЖАВИТЕ — ЧЛЕНКИ НА ЕВРОПЕЙСКИЯ СЪЮЗ,
   като взеха предвид Договора за Европейския съюз, и по-специално член 19 от него,
   като взеха предвид Договора за функционирането на Европейския съюз, и по-специално членове 254 и 255 от него,
   като взеха предвид Договора за създаване на Европейската общност за атомна енергия, и по-специално член 106а, параграф 1 от него,
   като имат предвид, че:

               (1)

               Мандатът на четиринадесет съдии от Общия съд изтича на 31 август 2016 г. Следва да се пристъпи към назначения за периода от 1 септември 2016 г. до 31 август 2022 г.

               (2)

               Беше предложено подновяване на мандата на г-н Lauri MADISE.

               (3)

               Комитетът, създаден съгласно член 255 от Договора за функционирането на Европейския съюз, даде становище относно годността на г-н Lauri MADISE да упражнява функциите на съдия в Общия съд,

         ПРИЕХА НАСТОЯЩОТО РЕШЕНИЕ:
   Член 1
   Г-н Lauri MADISE се назначава за съдия в Общия съд за периода от 1 септември 2016 г. до 31 август 2022 г.
   Член 2
   Настоящото решение влиза в сила в деня след публикуването му в Официален вестник на Европейския съюз.

      Съставено в Брюксел на 24 май 2016 година.

            Председател

         P. DE GOOIJER


title: 2013/699/ЕС: Решение на Съвета от 25 ноември 2013 година за назначаване на един член и двама заместник-членове от Латвия в Комитета на регионите

text:
               30.11.2013

               BG

               Официален вестник на Европейския съюз

               L 320/43

         РЕШЕНИЕ НА СЪВЕТА
   от 25 ноември 2013 година
   за назначаване на един член и двама заместник-членове от Латвия в Комитета на регионите
   (2013/699/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 305 от него,
   като взе предвид предложението на правителството на Латвия,
   като има предвид, че:

               (1)

               На 22 декември 2009 г. и на 18 януари 2010 г. Съветът прие решения 2009/1014/ЕС (1) и 2010/29/ЕС (2) за назначаване на членове и заместник-членове на Комитета на регионите за периода от 26 януари 2010 г. до 25 януари 2015 г.

               (2)

               След изтичането на мандата на г-н Guntars KRIEVIŅŠ се освободи едно място за член на Комитета на регионите.

               (3)

               След изтичането на мандата на г-н Viktors GLUHOVS се освободи едно място за заместник-член на Комитета на регионите. С назначаването на г-н Jānis VĪTOLIŅŠ за член на Комитета на регионите се освобождава едно място за заместник-член,

         ПРИЕ НАСТОЯЩОТО РЕШЕНИЕ:
   Член 1
   Назначават се в Комитета на регионите за остатъка от мандата, а именно до 25 януари 2015 г.:

               а)

               за член:

                           —

                           г-н Jānis VĪTOLIŅŠ, First Deputy Chairman of Ventspils City Council;

                     както и

               б)

               за заместник-членове:

                           —

                           г-н Gunārs ANSIŅŠ, Deputy Chairman of Liepāja City Council,

                           —

                           г-жа Olga VEIDIŅA, Chairman of the Social Issues Committee of Rīga City Council.

         Член 2
   Настоящото решение влиза в сила в деня на приемането му.

      Съставено в Брюксел на 25 ноември 2013 година.

            За Съвета

            Председател

         D. PAVALKIS

      (1)  ОВ L 348, 29.12.2009 г., стр. 22.

      (2)  ОВ L 12, 19.1.2010 г., стр. 11.


title: Европейска инвестиционна банка — Решение на Съвета на гуверньорите от 30 март 2009 година за увеличение на капитала на Европейската инвестиционна банка

text:
               15.1.2010

               BG

               Официален вестник на Европейския съюз

               L 10/19

         ЕВРОПЕЙСКА ИНВЕСТИЦИОННА БАНКА
   РЕШЕНИЕ НА СЪВЕТА НА ГУВЕРНЬОРИТЕ
   от 30 март 2009 година
   за увеличение на капитала на Европейската инвестиционна банка
   СЪВЕТЪТ НА ГУВЕРНЬОРИТЕ НА ЕВРОПЕЙСКАТА ИНВЕСТИЦИОННА БАНКА,
   КАТО ИМА ПРЕДВИД член 4, параграф 3 и член 5, параграф 2 от устава,
   КАТО ВЗЕ ПРЕДВИД задачата на банката, възложена по силата на член 267 от Договора за създаване на Европейската общност,
   КАТО ВЗЕ ПРЕДВИД член 4, параграф 1, втора алинея от устава на банката, по силата на която за отчетна единица се въвежда еврото,
   КАТО ВЗЕ ПРЕДВИД развитието в дейността на банката в последно време и вероятната промяна в кредитирането, в частност ответните мерки след поканата на Европейския съвет и на Съвета по икономическите и финансовите въпроси (ECOFIN) за засилване подкрепата на ЕИБ за редица дейности, в светлината най-вече на текущите прогнози за икономическото положение в ЕС през следващите години,
   КАТО ВЗЕ ПРЕДВИД обсъжданията в Съвета на директорите относно капиталовложенията на банката по време на заседанието на Съвета от 16 декември 2008 г., а именно за увеличаване на записания капитал на банката на 232 392 989 000 евро; делът на внесения капитал да възлиза на 5 процента, внесен в пълен размер от банката от допълнителния резерв, както и резервният фонд да бъде постепенно възстановен до уставния размер от 10 процента от записания капитал,
   ЕДИНОДУШНО ВЗЕ РЕШЕНИЕ на 30 март 2009 г., по силата на писмената процедура, предвидена в член 5 от Правилника за работата на банката, по предложение на Съвета на директорите, в съответствие с член 4, параграф 3 от устава на ЕИБ, за следното:

               1.

               Допълнителният резерв на банката в размер на 5 379 241 000 евро се счита за свободен резерв.

               2.

               От този резерв 2 000 000 000 евро се прехвърлят по целевия резерв в подкрепа на механизма за структурирано финансиране и подобни начинания.

               3.

               Считано от 1 април 2009 г. капиталът на банката се увеличава, както следва:

                           3.1.

                           Записаният капитал от страна на държавите-членки се увеличава пропорционално от 164 808 169 000 на 232 392 989 000 евро с оглед постигане на следното разпределение (в евро):

                                       Германия

                                       37 578 019 000

                                       Франция

                                       37 578 019 000

                                       Италия

                                       37 578 019 000

                                       Обединено кралство

                                       37 578 019 000

                                       Испания

                                       22 546 811 500

                                       Белгия

                                       10 416 365 500

                                       Нидерландия

                                       10 416 365 500

                                       Швеция

                                       6 910 226 000

                                       Дания

                                       5 274 105 000

                                       Австрия

                                       5 170 732 500

                                       Полша

                                       4 810 160 500

                                       Финландия

                                       2 970 783 000

                                       Гърция

                                       2 825 416 500

                                       Португалия

                                       1 820 820 000

                                       Чешка република

                                       1 774 990 500

                                       Унгария

                                       1 679 222 000

                                       Ирландия

                                       1 318 525 000

                                       Румъния

                                       1 217 626 000

                                       Словакия

                                       604 206 500

                                       Словения

                                       560 951 500

                                       България

                                       410 217 500

                                       Литва

                                       351 981 000

                                       Люксембург

                                       263 707 000

                                       Кипър

                                       258 583 500

                                       Латвия

                                       214 805 000

                                       Естония

                                       165 882 000

                                       Малта

                                       98 429 500

                           3.2.

                           От свободния резерв 3 379 241 000 евро се преобразуват във внесен капитал чрез прехвърляне от допълнителния резерв на банката в капитала на същата.

                           3.3.

                           Този капитал се счита част от уставния и от внесения капитал, като по този начин внесеният капитал на банката се увеличава от 8 240 408 450 на 11 619 649 450 евро.

         ВСЛЕДСТВИЕ НА ТОВА

               3.4.

               Уставът на банката се изменя. Считано от 1 април 2009 г. първа алинея от член 4, параграф 1 от устава на банката се изменя, както следва:
               „Капиталът на банката възлиза на 232 392 989 000 евро, разпределен между държавите-членки, както следва:

                           Германия

                           37 578 019 000

                           Франция

                           37 578 019 000

                           Италия

                           37 578 019 000

                           Обединено кралство

                           37 578 019 000

                           Испания

                           22 546 811 500

                           Белгия

                           10 416 365 500

                           Нидерландия

                           10 416 365 500

                           Швеция

                           6 910 226 000

                           Дания

                           5 274 105 000

                           Австрия

                           5 170 732 500

                           Полша

                           4 810 160 500

                           Финландия

                           2 970 783 000

                           Гърция

                           2 825 416 500

                           Португалия

                           1 820 820 000

                           Чешка република

                           1 774 990 500

                           Унгария

                           1 679 222 000

                           Ирландия

                           1 318 525 000

                           Румъния

                           1 217 626 000

                           Словакия

                           604 206 500

                           Словения

                           560 951 500

                           България

                           410 217 500

                           Литва

                           351 981 000

                           Люксембург

                           263 707 000

                           Кипър

                           258 583 500

                           Латвия

                           214 805 000

                           Естония

                           165 882 000

                           Малта

                           98 429 500“

               4.

               Решението се публикува в Официален вестник на Европейския съюз.

            За Съвета на гуверньорите

            Председател

         C. STAVRAKIS

            Секретар

         A. QUEREJETA